CELEX: 62019TN0585
Language: el
Date: 2019-08-23 00:00:00
Title: Υπόθεση T-585/19: Προσφυγή-αγωγή της 23ης Αυγούστου 2019 – EJ κατά ΕΤΕπ

28.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 363/22
            
         
      Προσφυγή-αγωγή της 23ης Αυγούστου 2019 – EJ κατά ΕΤΕπ
      (Υπόθεση T-585/19)
      (2019/C 363/30)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσα-ενάγουσα: EJ (εκπρόσωποι: L. Levi και A. Blot, δικηγόροι)
      
         Καθής-εναγομένη: Ευρωπαϊκή Τράπεζα Επενδύσεων
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να κρίνει την ασκηθείσα προσφυγή-αγωγή παραδεκτή και βάσιμη,
               
            και, κατά συνέπεια:
      
                  —
               
               
                  να ακυρώσει την απόφαση της 16ης Φεβρουαρίου 2018, με την οποία περιορίζεται σε χρονικό διάστημα 18 μηνών η αναδρομική ισχύς του ευεργετήματος της καλύψεως των εξόδων μετακινήσεως στα οποία υποβλήθηκε η προσφεύγουσα-ενάγουσα λόγω της σοβαρής ασθενείας της θυγατέρας της, και την απόφαση της 23ης Μαρτίου 2018, με την οποία περιορίζεται σε χρονικό διάστημα 5 ετών η αναδρομική ισχύς του ευεργετήματος της καταβολής διπλού επιδόματος συντηρούμενου τέκνου·
               
            
                  —
               
               
                  εφόσον παρίσταται ανάγκη, να ακυρώσει την απόφαση της 14ης Μαΐου 2019, με την οποία επικυρώθηκαν οι ως άνω αποφάσεις·
               
            
                  —
               
               
                  να αποκαταστήσει την υλική ζημία και να ικανοποιήσει την ηθική βλάβη που υπέστη εξαιτίας των ανωτέρω η προσφεύγουσα-ενάγουσα ·
               
            
                  —
               
               
                  να καταδικάσει την καθής-εναγομένη στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 2.2.3 των διοικητικών διατάξεων και του άρθρου 1 της κλίμακας επιστροφής ιατρικών δαπανών της οποίας κάνει χρήση το ταμείο ασφαλίσεως ασθενείας, καθώς και πρόδηλη πλάνη εκτιμήσεως.
               
            
                  2.
               
               
                  Με τον δεύτερο λόγο προβάλλεται παράβαση του καθήκοντος μέριμνας και παραβίαση της αρχής της χρηστής διοικήσεως.
                  Η προσφεύγουσα-ενάγουσα ζητεί επίσης να υποχρεωθεί η καθής-εναγομένη να καταβάλει το διπλό επίδομα συντηρούμενου τέκνου για το χρονικό διάστημα από 1ης Σεπτεμβρίου 2007 έως 31 Μαΐου 2012 και τα έξοδα μετακινήσεως στα οποία υποβλήθηκε η προσφεύγουσα-ενάγουσα λόγω της σοβαρής ασθενείας της θυγατέρας της κατά το χρονικό διάστημα από 1ης Σεπτεμβρίου 2007 έως 18 Φεβρουαρίου 2018, τα δε εν λόγω ποσά πρέπει να καταβληθούν προσαυξημένα με τόκους υπερημερίας υπολογιζομένους βάσει του επιτοκίου της Ευρωπαϊκής Κεντρικής Τράπεζας προσαυξημένου κατά δύο μονάδες. Τέλος, η προσφεύγουσα-ενάγουσα ζητεί ικανοποίηση της ηθικής βλάβης που υπέστη και η οποία υπολογίζεται σε 2 000 ευρώ.